text: Normal trafik efter kaotisk søndag 
  03 marts 2014 kl. 08.05
  Lufthavnen i Billund er mandag morgen tilbage i normal drift, efter at et fragtfly kørte fast på landingsbanen søndag morgen. Uheldet betød en kaotisk dag i Billund med omdirigeringer og aflysninger.
  Søndag eftermiddag lykkedes beredskabet i Billund Lufthavn at fjerne et stort fragtfly, som tidligere på dagen kørte fast på landingsbanen med store forsinkelser og adskillige aflysninger til følge.
  - Problemet med fragtflyet, der tidligere på dagen blokerede landingsbanen, er nu løst, så der igen kan lande fly i Billund Lufthavn, lyder det.
  Fragtflyet kørte fast søndag morgen mellem klokken otte og halv ni, da det skulle vende på landingsbanen.
  Af ukendte årsager havnede flyets næsehjul i græsset ved siden af landingsbanen, hvorefter flyet sad uhjælpeligt fast.
  Det strandede fly blokerede landingsbanen, hvilket betød, at lufthavnen måtte omdirigere en del fly og aflyse adskillige andre.
  I flere timer arbejdede beredskabet på at få trukket det tunge fly fri, så de øvrige fly igen kunne komme forbi.
  